પ્રતિબંધિત પ્લાસ્ટિક થેલીઓ અંગે મ્યુ. હેલ્થ વિભાગની ઝૂંબેશ
૪૦ માઇક્રોનથી ઓછી
મ્યુનિ. હેલ્થ વિભાગ દ્વારા શહેરમાં ઉત્પાદિત થતા અને વેચાતા ૪૦ માઇક્રોનથી પાતળા પ્લાસ્ટિક સામે ઝુંબેશ શરુ કરવામાં આવી છે. દક્ષિણ ઝોનમાં જસ્મિન એન્ટરપ્રાઇઝ અને પ્રિન્સ પ્લાસ્ટિક નામના બે ઉત્પાદકોનું કામકાજ બંધ કરાવી દુકાનોને સીલ મારી દેવામાં આવી છે.
ઉપરાંત પૂર્વ વિસ્તારમાંથી ૭૦ કિલો, મધ્ય ઝોનમાં ૨૨૫ કિલો, પશ્ચિમ વિસ્તારમાંથી ૩ કિલો, દક્ષિણ ઝોનમાંથી ૨૩૨૬ કિલો, ઉત્તર ઝોનમાંથી ૧૧૭ કિલો અને નવા પશ્ચિમ ઝોનમાંથી ૧૦૫ કિલો મળીને કુલ ૨૮૪૮ કિલો પ્લાસ્ટિકની થેલીઓ જપ્ત કરી છે. ૧૦૮૨ ઉત્પાદકો અને ઉપયોગ કરતા વેપારીઓને નોટિસો ફટકારવામાં આવી છે અને રૃા. ૫૫૧૫૦નો દંડ વસુલ કરવામાં આવ્યો છે.
દક્ષિણ વિસ્તારની જાસ્મીન એન્ટરપ્રાઇઝમાંથી ૨૦૦૦ કિલો પ્લાસ્ટિક જપ્ત કરી સીલ મારી દેવામાં આવ્યું છે.
હેલ્થ કમિટીના ચેરમેને જણાવ્યું હતું કે, જપ્ત થયેલ પ્લાસ્ટિક કચરાની ડમ્પિંગ સાઇટ પર એક રૃમ બનાવીને ત્યાં એકઠું કરવામાં આવશે. આ પ્લાસ્ટિકમાંથી એક સંસ્થા તેને રિસાયકલ કરી ડસ્ટબીન બનાવીને મ્યુનિ.ને મફત પૂરા પાડશે તેવું નક્કી થયું છે.
આ ઉપરાત ચાની કિટલી પર વપરાતા પ્લાસ્ટિકના કપનું ચલણ બંધ કરીને તેને સ્થાને આઇસ્ક્રીમમાં વપરાય છે તેવા કાગળના કપ બનાવવાની કાર્યવાહી હાથ ધરવા કેટલાક ઉત્પાદકો સાથે વાટાઘાટ ચાલે છે. અમદાવાદને પ્લાસ્ટિક ફ્રી બનાવવાની દિશામાં ઝડપથી પગલા લેવાશે તેવો નિર્ધાર પણ તેમણે વ્યક્ત કર્યો હતો.